“So'nggi yillarda soliqlarni 13 tadan 9 tagacha kamaytirdik” — Prezident

Toshkentda bo'lib o'tayotgan xalqaro investitsiya forumida Shavkat Mirziyoev nutq so'zlab, so'nggi yillarda soliqlar qamaytirilgani va respublikada amalga oshirilayotgan soliq siyosati borasida gapirdi. Bu haqda unda ishtirok etgan “Bugun.uz” muxbiri xabar berdi.
Qayd etilishicha, so'nggi yillarda soliqlarning umumiy soni 13 tadan 9 tagacha kamaytirilgan. Shuningdek, mol-mulk, shaxsiy daromad va ijtimoiy soliq stavkalari ikki barobarga pasaytirilgan. Shu bilan birga, 6 mingga yaqin import boj stavkalari ham tushirilgan, o'tgan 5 yil ichida 200 ga yaqin litsenziya va ruxsatnomalar bekor qilingan yoki soddalashtirilgan.
“Tadbirkorlik sub'ektlari zimmasidagi soliq yukini yanada kamaytirish hamda soliq ma'murchiligini takomillashtirish choralari tizimli ravishda davom ettirilmoqda. O'zbekistonda xorijiy investorlar bilan ishlashning ‘yagona darcha’ tamoyili asosida mutlaqo yangi tizimi joriy etilib, sarmoyadorlarga har tomonlama ko'mak beradigan, barcha hududlar va tarmoqlarni qamrab olgan Investitsiyalar vazirligi faoliyati yo'lga qo'yildi”, — dedi davlat rahbari.
Bundan tashqari, Shavkat Mirziyoev 2017 yilda milliy valyuta – so'mning erkin konvertatsiyasi joriy qilinib, xorijiy investorlar tomonidan foydani repatriatsiya qilish bilan bog'liq barcha cheklovlar olib tashlanganini qayd etdi.
Eslatib o'tamiz, avvalroq Prezident O'zbekistonda yopiqlik muhiti bo'lgani va mamlakat qora ro'yxatlarga kiritilgani haqida gapirgandi.